Document ID: /roh_data/filtered/fineweb-2-filterrobots_roh.jsonl.gz/37649

Tranter auter duai vegnir adattà il trassé da la loipa, amplifitgada l'ennavada da la pista dal cup mundial ed augmentada la capacitad da l'uschenumnà «snow-farming» (conservar la naiv durant la stad). Ultra da quai è planisà in nov edifizi d'infrastructura.
L'utilisaziun dal stabiliment è er d'impurtanza ord vista dal turissem. D'ina vart èsi da far quint cun pernottaziuns supplementaras, da l'autra vart vegn meglierà il potenzial da passlung gia existent a Tavau ed uschia l'attracziun internaziunala ch'è colliada cun quai.
Project d'impurtanza naziunala
Il chantun po pajar contribuziuns per construir e per renovar stabiliments da sport d'impurtanza naziunala, sche quels èn cuntegnids en il concept per implants da sport d'impurtanza naziunala (CISIN) e sch'els vegnan correspundentamain promovids da la confederaziun.
Il CISIN ha l'intent da mantegnair u da stgaffir bunas premissas per las federaziuns naziunalas da sport en il sectur dals stabiliments da sport d'impurtanza naziunala.